b'\n_START_ARTICLE_\nJasmina Keber\n_START_SECTION_\n2019\n_START_PARAGRAPH_\nPo dobrem letu odsotnosti zaradi po\xc5\xa1kodbe je Jasmina Keber v juniju osvojila OP Avstrije, v za\xc4\x8detku julija pa presenetljivo zmagala \xc5\xa1e na svetovnem prvenstvu v Budimpe\xc5\xa1ti. V septembru sta sledili \xc5\xa1e zmagi na OP Srbije in OP \xc4\x8ce\xc5\xa1ke.\n_START_SECTION_\n2018\n_START_PARAGRAPH_\nJasmina Keber je v tekmovalno sezono 2018 vstopila z zmago na OP Slovenije, sledila je zmaga na OP Mad\xc5\xbearske, nato pa v aprilu \xc5\xbee pred\xc4\x8dasen konec sezone zaradi po\xc5\xa1kodbe hrbta.\n_START_SECTION_\n2017\n_START_PARAGRAPH_\nPo rojstvu h\xc4\x8derke in skoraj enoletni tekmovalni odsotnosti se je Kebrova vrnila v tekmovalni ritem z zmagama na OP Hrva\xc5\xa1ke v maju 2017 in OP Mad\xc5\xbearske v juniju 2017, na svetovnem prvenstvu v Var\xc5\xa1avi pa z izpadom v \xc4\x8detrtfinalu proti Janet K\xc3\xb6hler ni uspela ubraniti naslova svetovne prvakinje. V me\xc5\xa1anih dvojicah je skupaj z Matja\xc5\xbeem \xc5\xa0u\xc5\xa1ter\xc5\xa1i\xc4\x8dem osvojila bronasto kolajno. V drugem delu sezone je Kebrova osvojila \xc5\xa1e OP Nem\xc4\x8dije, OP Srbije in OP Mavricija, s slovensko reprezentanco v postavi Samo Lipu\xc5\xa1\xc4\x8dek, Robi Titov\xc5\xa1ek, Danaja Knez in Matja\xc5\xbe \xc5\xa0u\xc5\xa1ter\xc5\xa1i\xc4\x8d pa je z zmago na zaklju\xc4\x8dnem turnirju v hrva\xc5\xa1kem Zaboku tretji\xc4\x8d osvojila tekmovanje ICO Nations Cup.\n_START_SECTION_\n2016\n_START_PARAGRAPH_\nLeto 2016 je prineslo spremembo imena \xc5\xa1porta iz speed badminton v krosminton, v prvem delu leta pa tudi zmage na OP Slovenije, Poljske, Hrva\xc5\xa1ke in Mad\xc5\xbearske. Na evropskem prvenstvu v francoskem Brestu je osvojila bron tako v kategoriji posameznic kot v kategoriji me\xc5\xa1anih dvojic, nato pa je zaradi nose\xc4\x8dnosti prekinila sezono.\n_START_SECTION_\n2015\n_START_PARAGRAPH_\nPred sezono 2015 je Mednarodna krosmintonska organizacija ICO spremenila format turnirjev ICO Svetovne serije z lo\xc4\x8ditvijo teh turnirjev na turnirje za 1.000 in turnirje za 500 to\xc4\x8dk. Jasmina Keber je novo sezono pri\xc4\x8dela z zmago na OP Slovenije, sledil je poraz v finalu OP Mad\xc5\xbearske ter zmagi na OP Slova\xc5\xa1ke in OP Hrva\xc5\xa1ke. Na svetovnem prvenstvu je brez izgubljenega niza ubranila posami\xc4\x8dni naslov in le-temu v paru z Matja\xc5\xbeem \xc5\xa0u\xc5\xa1ter\xc5\xa1i\xc4\x8dem dodala \xc5\xa1e naslov svetovne podprvakinje v me\xc5\xa1anih dvojicah. V oktobru je Jasmina Keber s slovensko reprezentanco in soigralci Samom Lipu\xc5\xa1\xc4\x8dkom, Robijem Titov\xc5\xa1kom in Matja\xc5\xbeem \xc5\xa0u\xc5\xa1ter\xc5\xa1i\xc4\x8dem osvojila tekmovanje ICO Nations Cup. Uspe\xc5\xa1no sezono je zaklju\xc4\x8dila z zmagama na OP \xc5\xa0vice in OP Japonske.\n_START_SECTION_\n2014\n_START_PARAGRAPH_\nPo zgolj enem porazu v posami\xc4\x8dnih dvobojih v letu 2013, je OP Slovenije kot uvodni turnir sezone 2014 prinesel presenetljiv finalni poraz proti Mad\xc5\xbearki Darnyik. V naslednjih mesecih so sledile zmage na OP Mad\xc5\xbearske, OP Slova\xc5\xa1ke, OP Nizozemske, OP Hrva\xc5\xa1ke in OP Srbije, na evropskem prvenstvu v Var\xc5\xa1avi pa je suvereno ubranila posami\xc4\x8dni naslov iz Pore\xc4\x8da in le-temu v paru z Matja\xc5\xbeem \xc5\xa0u\xc5\xa1ter\xc5\xa1i\xc4\x8dem dodala \xc5\xa1e naslov viceprvakinje v me\xc5\xa1anih dvojicah. Uspe\xc5\xa1no sezono s ponovno zgolj enim porazom v posami\xc4\x8dnih dvobojih v \xc5\xbeenski konkurenci je zaokro\xc5\xbeila z zmago na OP \xc4\x8ce\xc5\xa1ke.\n_START_SECTION_\n2013\n_START_PARAGRAPH_\nNa uvodnem turnirju Svetovne serije 2013 je Kebrova \xc5\xa1e tretji\xc4\x8d zapored osvojila OP Slovenije. Temu je v marcu sledila zmaga na OP Mad\xc5\xbearske, v maju je Kebrova osvojila \xc5\xa1e OP Francije in OP Slova\xc5\xa1ke, v juniju OP Hrva\xc5\xa1ke, v juliju pa \xc5\xa1e OP Nizozemske in OP Ukrajine, na katerem je v paru z Matja\xc5\xbeem \xc5\xa0u\xc5\xa1ter\xc5\xa1i\xc4\x8dem dosegla tudi svojo prvo zmago na turnirjih svetovne serije v dvojicah. Sledila je \xc5\xa1e septembrska zmaga na OP Portugalske. _NEWLINE_Na svetovnem prvenstvu v nem\xc5\xa1kem Berlinu je Kebrova s finalno zmago in naslovom svetovne prvakinje v kategoriji posameznic dosegla rezultat kariere ter tako postala aktualna evropska in svetovna prvakinja. Uspeh je dopolnila z bronasto kolajno v kategoriji me\xc5\xa1anih dvojic v paru z Matja\xc5\xbeem \xc5\xa0u\xc5\xa1ter\xc5\xa1i\xc4\x8dem._NEWLINE_V juliju tega leta je Jasmina Keber postala prva igralka v zgodovini tega \xc5\xa1porta, ki je kot aktualna svetovna in evropska prvakinja hkrati zasedla tudi mesti vodilne igralke svetovne lestvice tako med posameznicami kot med dvojicami.\n_START_SECTION_\n2012\n_START_PARAGRAPH_\nV za\xc4\x8detku leta je Kebrova prevzela prvo mesto na svetovni lestvici in ponovila uspeh na OP Slovenije kot prvem turnirju ICO Svetovne serije 2012. Sledila je ponovitev zmage na OP Hrva\xc5\xa1ke, Kebrova pa je nato osvojila \xc5\xa1e turnirje svetovne serije na Slova\xc5\xa1kem, v Srbiji, v Ukrajini in na \xc4\x8ce\xc5\xa1kem, ter zasedla 2. mesto na OP Portugalske in OP \xc5\xa0vice. Najslab\xc5\xa1i rezultat sezone je bilo 3. mesto na OP Mad\xc5\xbearske._NEWLINE_Na evropskem prvenstvu v hrva\xc5\xa1kem Pore\xc4\x8du je upravi\xc4\x8dila mesto vodilne igralke svetovne lestvice in z naslovom evropske prvakinje med posameznicami, evropske podprvakinje v \xc5\xbeenskih dvojicah v paru s Heleno Halas ter tretjim mestom v me\xc5\xa1anih dvojicah v paru z Matja\xc5\xbeem \xc5\xa0u\xc5\xa1ter\xc5\xa1i\xc4\x8dem postala najuspe\xc5\xa1nej\xc5\xa1a igralka prvenstva.\n_START_SECTION_\n2011\n_START_PARAGRAPH_\nUspe\xc5\xa1nemu za\xc4\x8detku sezone in zmagi na Odprtem prvenstvu Slovenije kot prvencu Kebrove na turnirjih najvi\xc5\xa1je kategorije so sledile \xc5\xa1e zmage na OP Srbije, Hrva\xc5\xa1ke in Mad\xc5\xbearske ter finalni poraz na OP Slova\xc5\xa1ke._NEWLINE_Na prvem svetovnem prvenstvu v krosmintonu (takrat \xc5\xa1e speed badmintonu), ki je v avgustu potekalo na Stadionu Steffi Graf v Berlinu, je kot 3. nosilka izgubila finalni dvoboj z Nemko Janet K\xc3\xb6hler in tako osvojila naslov svetovne viceprvakinje.'